Diari Oficial de la Generalitat Valenciana


Sumari del DOGV 9033, del 03-03-2021 (2021/1800)

RESOLUCIÓ de 24 de febrer de 2021, de la consellera d'Innovació, Universitats, Ciència i Societat Digital, sobre delegació de determinades competències en altres òrgans de la Conselleria.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9033

Data del DOGV
:   03-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1800


Data del document
:   24-02-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital

RESOLUCIÓ de 24 de febrer de 2021, de la consellera d'Innovació, Universitats, Ciència i Societat Digital, sobre delegació de determinades competències en altres òrgans de la Conselleria. [2021/1800]  
Mitjançant Decret 5/2019, de 16 de juny, del president de la Generalitat, es determinen les conselleries en què s'organitza l'Administració de la Generalitat, entre les quals es troba la Conselleria d'Innovació, Universitats, Ciència i Societat Digital. D'altra banda, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries, modificat pel Decret 168/2020, de 30 d'octubre, del Consell, i pel Decret 184/2020, de 13 de novembre, del Consell, ha concretat l'estructura d'aquesta conselleria quant als seus òrgans superiors i directius. El Decret 243/2019, de 25 d'octubre, del Consell, aprova el Reglament orgànic i funcional de la Conselleria d'Innovació, Universitats, Ciència i Societat Digital, i es desplega mitjançant l'Ordre 7/2020, d'11 de febrer, de la consellera d'Innovació, Universitats, Ciència i Societat Digital.  
  
L'amplitud i multiplicitat de les matèries, el coneixement de les quals es troba atribuït a aquesta conselleria en les normes referides, quedant residenciada la competència per a la seua resolució en la persona del seu titular, juntament amb l'adequada dotació en la seua estructura de mitjans humans professionalitzats, tant en l'àmbit directiu com funcionarial, aconsellen l'adopció de mesures organitzatives que permeten aprofitar al màxim els recursos de què disposa. D'aquesta manera, el principi d'eficàcia, de racionalització de l'estructura organitzativa i el de responsabilitat en la gestió dels assumptes públics determinen l'oportunitat de delegar la resolució dels assumptes en els mateixos òrgans directius que tenen encomanada la gestió ordinària d'aquests, possibilitant d'aquesta manera la necessària celeritat en la gestió dels serveis públics a càrrec nostre, la qual cosa redundarà en benefici tant dels ciutadans que veuran ateses les seues demandes amb major agilitat, com de la mateixa Administració al possibilitar la simplificació dels procediments i la reducció de càrregues administratives innecessàries.  
D'aquesta manera, la figura de la delegació de competències prevista en els articles 9 i 10 de la Llei 40/2015, d'1 d'octubre, de règim jurídic del sector públic, es considera idònia per a donar resposta a les necessitats assenyalades.  
En virtut del que s'ha exposat, i fent ús de les facultats que em confereix l'article 63 de la Llei 5/1983, de 30 de desembre, de la Generalitat, del Consell, resolc:  
  
Primer. Delegacions en la Sotssecretaria  
Delegar en la persona titular de la Sotssecretaria les competències següents:  
a) Els actes i resolucions de reconeixement de despeses de personal que desenvolupen les seues funcions en l'àmbit de la Conselleria.  
b) L'exercici de les facultats ordinàries en matèria de contractació de dret privat i contractació administrativa major, inclosa la contractació d'emergència i la basada en acords marc, dins dels límits legals i pressupostaris, i també els actes de retenció de crèdit, autorització de la despesa, disposició del crèdit, reconeixement de l'obligació i proposta de pagament, derivades d'aquesta.  
c) Els actes de retenció de crèdit, autorització de despesa, disposició de crèdit, reconeixement de l'obligació i proposta de pagament, que no hagen sigut delegats o desconcentrats en altres òrgans, dins dels límits legals i reglamentaris i per a tots els capítols pressupostaris, i també la subscripció dels corresponents documents comptables.  
  
d) Respecte al sistema de bestretes de caixa fixa, els actes de retenció dels crèdits de les diferents caixes pagadores de la Conselleria.  
e) L'autorització d'actes i propostes de documents comptables derivats de l'execució del pressupost d'ingressos, tant de caràcter pressupostari com extrapressupostari, i també els corresponents a pagaments extrapressupostaris.  
f) L'autorització de les modificacions pressupostàries competència de la Conselleria en virtut del que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en les lleis anuals de pressupostos, incloses les que afecten les entitats del sector públic adscrites a la Conselleria, i també la proposta i elevació dels expedients de modificació de crèdits a l'òrgan competent per a la seua aprovació, quan de conformitat amb les normes pressupostàries no corresponga a la Conselleria tal aprovació.  
  
g) La cancel·lació i devolució dels avals i altres garanties dipositades en favor de la Conselleria.  
h) Les facultats respecte a resolucions, actes i documents comptables en matèria de reconeixement i liquidació d'interessos de demora.  
  
i) L'autorització per a iniciar accions processals en nom de la Generalitat en l'àmbit competencial de la Conselleria.  
j) La proposta de comissions de servei i d'adscripció provisional.  
  
k) La facultat d'autoritzar la despesa per a la inscripció i assistència als cursos, jornades, conferències i altres actuacions del personal de la Conselleria.  
l) Acordar i imposar les sancions que corresponguen en matèria de subvencions, i també tramitar i resoldre els procediments de revocació, reintegrament i minoració d'ajudes i subvencions.  
m) La resolució dels procediments instats per a delimitar la responsabilitat patrimonial de l'Administració, que corresponguen a l'àmbit competencial de la Conselleria.  
n) La incoació, els actes de tràmit i l'aprovació, prèvia autorització del Consell, dels expedients de rescabalament d'enriquiment injust de l'àmbit de la Conselleria.  
o) En matèria de patrimoni, les competències corresponents a l'adopció de les resolucions que d'acord amb la legislació patrimonial corresponguen a aquesta Conselleria, o la signatura de les propostes a la conselleria competent en patrimoni respecte a tota classe de béns i drets afectes al servei i ús públic i adscrits a aquesta Conselleria. Així mateix, l'aprovació de plans de seguretat i salut i els d'autoprotecció i emergències dels edificis titularitat de la Conselleria, quan siga exigibles conforme a la normativa aplicable, i el nomenament de les persones responsables d'aquests.  
p) La formulació d'al·legacions als requeriments previs a la via contenciosa administrativa rebuts d'altres administracions públiques, i també la mateixa interposició d'aquests requeriments contra els esmentats ens dins de l'àmbit competencial d'aquesta Conselleria.  
q) Dictar els actes administratius necessaris per a l'execució de les resolucions judicials que afecten la Conselleria.  
r) La sol·licitud de dictàmens i, en general, qualsevol acte de comunicació amb el Consell Jurídic Consultiu de la Comunitat Valenciana i amb qualsevol altra institució de la Generalitat.  
  
Segon. Delegacions en les direccions generals i en la Sotssecretaria  
a) Es deleguen en les persones titulars de les direccions generales i de la Sotssecretaria, en matèria de contractació administrativa menor, dins del seu respectiu àmbit funcional i que corresponguen a crèdits consignats en els corresponents programes pressupostaris, les facultats ordinàries en matèria de contractació administrativa.  
b) Es delega l'exercici de la competència per a l'aprovació i execució de les despeses, inclòs el pagament, en els titulars de les direccions generals i en la Sotssecretaria respecte al sistema de bestretes de caixa fixa que existisquen en el seu respectiu àmbit funcional, i també l'aprovació dels comptes justificatius rendits per comptedants i habilitats.  
  
Tercer. Delegacions en la Secretaria General Administrativa  
Es deleguen en la persona titular de la Secretaria General Administrativa la signatura de tots els documents de gestió comptable en matèria de despeses de personal que desenvolupa les seues funcions en l'àmbit de la competència de la Conselleria que siguen necessaris per a la preparació i execució de pagaments.  
  
Quart. Revocació i avocació  
1. Aquesta delegació de competències podrà ser revocada en qualsevol moment per l'òrgan delegant, de conformitat amb el que es disposa en l'article 9.6 de la Llei 40/2015, d'1 d'octubre, de règim jurídic del sector públic, i en l'article 63.5 de la Llei 5/1983, de 30 de desembre, de la Generalitat, del Consell.  
2. La delegació de competències establida mitjançant aquesta resolució ha d'entendre's sense perjudici que, en qualsevol moment, la persona titular de la Conselleria d'Innovació Universitats, Ciència i Societat Digital podrà avocar el coneixement i la resolució de tots els assumptes que estime oportuns, en els termes establits en l'article 10 de la Llei 40/2015, d'1 d'octubre, de règim jurídic del sector públic.  
  
3. Es revoca i deixa de produir efectes la delegació de signatura efectuada per Resolució de 6 d'agost de 2020, de la consellera d'Innovació Universitats, Ciència i Societat Digital, per la qual es delega la signatura de determinades resolucions, actes de tràmit i documents comptables, en la Secretaria Autonòmica d'Universitats i Recerca.  
  
Cinqué. Constància de la delegació i règim de recursos  
1. En tota resolució o acte que s'adopte fent ús d'aquesta delegació, haurà de fer-se constar de manera expressa aquesta circumstància, havent de considerar-se dictada per l'òrgan delegant.  
2. Les resolucions que es dicten en exercici de la delegació de competències esgotaran la via administrativa, en virtut del que es disposa en els articles 9.4 de la Llei 40/2015 d'1 d'octubre, de règim jurídic del sector públic, i l'article 114.c de la Llei 39/2015, d'1 d'octubre, del procediment administratiu comú de les administracions públiques.  
3. Excepte autorització expressa legal, no podran delegar-se les competències exercides per delegació.  
  
Sisé. Suplència  
1. En cas de vacant, absència o malaltia de la persona titular de la Secretaria General Administrativa, les facultats que li delega aquesta resolució les exercirà la persona titular de la Sotssecretaria de la Conselleria d'Innovació, Universitats, Ciència i Societat Digital.  
  
2. En cas de vacant, absència o malaltia de les persones titulars dels òrgans directius i superiors de la Conselleria, la suplència serà exercida d'acord amb l'ordre ordinari de suplències d'aplicació en el seu àmbit.  
  
  
Seté. Entrada en vigor  
Aquesta resolució farà efecte a partir de l'endemà de la seua publicació en el Diari Oficial de la Generalitat Valenciana.  
  
Contra aquest acte, que esgota la via administrativa, els interessats podran interposar recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que s'estableix en els articles 10.1.a i 46.1 de la Llei de la Jurisdicció contenciosa administrativa o, potestativament, recurs de reposició davant aquest mateix òrgan en el termini d'un mes, computat en els termes ja exposats, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjudici que els interessats puguen interposar qualsevol altre que estimen procedent.  
  
Alacant, 24 de febrer de 2021. La consellera d'Innovació, Universitats, Ciència i Societat Digital: Carolina Pascual Villalobos.